Diari Oficial de la Generalitat Valenciana


Sumari del DOGV 4228, del 15-04-2002 (2002/3492)

RESOLUCIÓ de 27 de març de 2002, del secretari general de Presidència, per la qual es convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD), en virtut de la delegació establerta en l'article 3, c) del Decret 13/1999, de 30 de juliol, del president de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4228

Data del DOGV
:   15-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3492


Data del document
:   27-03-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda pública
    * suport econòmic
    * ajuda al desenvolupament
    * Paraguai
    * l'equador
    * el Perú
    * cooperació internacional
    * Bolívia
    * Hondures
    * organització no governamental
    * Guatemala

RESOLUCIÓ de 27 de març de 2002, del secretari general de Presidència, per la qual es convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD), en virtut de la delegació establerta en l'article 3, c) del Decret 13/1999, de 30 de juliol, del president de la Generalitat Valenciana. [2002/3492]
  
D'acord amb el que estableix el Decret 201/1997, d'1 de juliol, del Govern Valencià (DOGV núm. 3036), sobre regulació de les bases per a la Cooperació Internacional al Desenvolupament i del règim específic de transferència de fons destinats a la cooperació amb països en vies de desenvolupament,
  
A la vista de la proposta realitzada per la Comissió Executiva per a l'aplicació del Programa de Cooperació amb Països en Vies de Desenvolupament i oït el seu consell assessor.
  
En ús de les facultats que em confereix l'article 3 del Decret 13/1999 de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991, del Consell de la Generalitat Valenciana, per delegació del president de la Generalitat Valenciana, resolc:
  
Article 1. Objecte de la convocatòria
  
1. Es convoquen ajudes a organitzacions no governamentals per al desenvolupament (ONGD) per al cofinançament de projectes de cooperació a executar als països en vies de desenvolupament.
  
2. No es consideren inclosos en la convocatòria els projectes que tinguen com a objecte l'ajuda humanitària ni els de caràcter assistencial que no puguen assegurar la seua viabilitat quan acabe el finançament extern.
  
3. Les entitats que presenten projectes a aquesta convocatòria hauran d'acreditar el compliment dels requisits establits en l'article 5 del Decret 201/1997, d'1 de juliol, del Govern Valencià, sobre regulació de les bases per a la Cooperació Internacional al Desenvolupament.
  
Article 2. Crèdit pressupostari.
  
Les ajudes concedides en virtut d'aquesta convocatòria seran sufragades a càrrec del capítol VII, línia de subvenció amb codi comptable T2324, del Programa 134.10, Cooperació Internacional al Desenvolupament, del Pressupost de la Generalitat Valenciana per a 2002, per un import global màxim de 7.212.145,25 euros
  
Article 3. Experiència prèvia de l'ONGD sol·licitant de la subvenció.
  
Les ONGD sol·licitants de la subvenció hauran d'acreditar la seua experiència en la realització d'aquest tipus de projectes mitjançant l'aportació de documents justificatius de l'execució, individualment o en agrupació amb altres ONGD, de sis projectes de cooperació en països en vies de desenvolupament.
  
En el cas d'agrupació d'ONGD, serà suficient que la que actua com a responsable del projecte acredite aquesta experiència prèvia.
  
S'eximeix de l'acreditació de l'experiència prèvia aquelles entitats que ja hagueren rebut subvencions en anteriors convocatòries d'ajudes del programa de Cooperació de la Generalitat Valenciana a projectes de cooperació al desenvolupament.
  
Article 4. Estratègies d'intervenció.
  
Tots els projectes a cofinançar pel Programa de Cooperació al Desenvolupament de la Generalitat Valenciana contemplaran tres prioritats horitzontals: lluita contra la pobresa, promoció de la igualtat entre hòmens i dones i conservació del medi ambient.
  
Article 5. Criteris prioritaris per a la selecció de projectes.
  
Per a la present convocatòria es cofinançaran preferentment aquells projectes que incloguen alguna o algunes de les següents:
  
A) Prioritats geogràfiques:
  
- Iberoamèrica: Bolívia, Paraguai, Equador, Perú, Guatemala, Hondures, Nicaragua, República Dominicana, El Salvador, Cuba, Colòmbia, Mèxic.
  
- Països àrabs del nord d'Àfrica: El Marroc, Mauritània, Tunis, Algèria i població saharahui.
  
- Orient Mitjà: Territoris Palestins.
  
- Àfrica Subsahariana.
  
- Així mateix, es podrà actuar de manera selectiva en altres països que, complisquen els requisits necessaris per a ser receptors de l'ajuda oficial al desenvolupament.
  
B) Prioritats sectorials:
  
- Suport al desenvolupament econòmic sostenible, en especial, en el medi rural.
  
- Educació primària i formació i capacitació de recursos humans.
  
- Inversió en infraestructures bàsiques, en especial, les relatives a aigua i sanejament.
  
- Sanitat i salut bàsica.
  
- Promoció del respecte als drets humans i de l'enfortiment del sistema democràtic com també l'eradicació de la violència de gènere.
  
- Promoció de la protecció i millora de la qualitat del medi ambient i d'un aprofitament turístic compatible amb aquest, respectant les cultures dels països receptors de les ajudes.
  
- Defensa dels drets del menor i eradicació de l'explotació infantil.
  
C) Prioritats relatives als beneficiaris del projecte:
  
Projectes amb nombre més gran de beneficiaris i aquells els beneficiaris dels quals estiguen inclosos en algun dels col·lectius següents:
  
- Dones
  
- Infància i Joventut
  
- Comunitats indígenes
  
- Refugiats i desplaçats i/o en procés de retorn.
  
D) Així mateix, es donarà prioritat a:
  
- Projectes que es troben a de plans integrals de desenvolupament
  
- Projectes presentats per entitats que tinguen implantació d'estructura suficient de l'ONGD al territori de la Comunitat Valenciana, amb els requisits que exigeix l'article 5, d) del Decret 201/1997 de Bases de Cooperació pel que fa al manteniment de la comptabilitat, documentació i cogestió del projecte.
  
- Projectes el major percentatge de la subvenció rebuda dels quals i, en conseqüència, del cost total, tinga destinació al país en vies de desenvolupament on es porte a terme l'execució del projecte.
  
- Projectes presentats per agrupacions d'entitats.
  
- Projectes que contemplen la realització d'una auditoria externa que es presentarà en acabar aquests, al costat de l'informe final. Aquesta auditoria haurà de contemplar en tot cas el grau de compliment d'objectius i la justificació econòmica de la despesa.
  
- Projectes presentats per aquelles entitats que aporten una auditoria externa de comptes sobre els resultats de la seua gestió en l'últim any
  
- Projectes en què es demostre una elevada implicació financera de l'entitat sol·licitant, traduïda en el seu propi percentatge de finançament.
  
- Projectes la sostenibilitat del qual estiga garantida una vegada finalitzada l'execució.
  
- Projectes on existisca una gran implicació dels beneficiaris tant en la formulació com en la seua execució.
  
- Projectes cofinançats per altres administracions públiques de la Comunitat Valenciana.
  
Article 6. Requisits tècnics del contingut dels projectes
  
El contingut dels projectes haurà d'incloure:
  
1. Identificació i formulació precises, amb objectius clars i realistes.
  
2. Calendari detallat d'accions, amb determinació de l'exercici pressupostari en què es desenvoluparà cada una d'elles, en el cas de projectes que abasten més d'un exercici.
  
3. Desglossament pressupostari detallat que distingisca els costos imputats a cada exercici pressupostari.
  
4. Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infraestructures, s'haurà d'incloure un document de conformitat de les autoritats locals.
  
5. Criteris o indicadors que permeten mesurar el grau de realització dels objectius fixats.
  
6. Implicació en el projecte de les entitats que actuen com a contrapart al país receptor i, si és procedent, participació dels propis beneficiaris en el disseny, execució i avaluació, de l'activitat.
  
7. Considerar el factor gènere en tot el cicle del projecte per a analitzar els problemes, definir els grups destinataris i beneficiaris, definir els objectius, definir indicadors i controlar les activitats.
  
8. Identificació exacta i detallada de les fonts de finançament complementari de la subvenció de la Generalitat Valenciana.
  
9. Memòria econòmica i pla de finançament, elaborats d'acord amb el que establix els articles 6, 7, 8 i 10.7.b) del Decret 201/1997, d'1 de juliol, del Govern Valencià (DOGV núm. 3036), on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total.
  
10. Factures proforma acreditatives dels costos per unitat dels recursos a emprar. En cas que, de manera excepcional, no puga disposar-se de factures proforma respecte d'algun concepte de despesa, haurà de presentar-se informe justificatiu d'aquesta impossibilitat. En l'informe d'avaluació tècnica del projecte es valorarà la suficiència d'aquesta justificació i, si es considera que la impossibilitat no ha quedat acreditada, podrà demanar-se a l'entitat sol·licitant que esmene la falta de la documentació en qüestió.
  
11. Documentació acreditativa de la titularitat i règim de propietat dels immobles vinculats al projecte, així com el seu valor .
  
12. Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge.
  
13. Informe i documentació justificativa de la quantia de les despeses indirectes que s'imputen al projecte.
  
Article 7. Avaluació dels projectes
  
1. Els projectes que complisquen els requisits tècnics anteriors, així com els requisits de tipus administratiu exigits per la present convocatòria, seran avaluats de conformitat amb el que disposa l'article 12 del Decret 201/1997, d'1 de juliol, del Govern Valencià (DOGV núm. 3036).
  
2. La Comissió Executiva valorarà l'adaptació dels projectes als criteris establets en el Decret 201/1997, d'1 de juliol, del Govern Valencià (DOGV núm. 3036) i a les prioritats definides en aquesta resolució de convocatòria i realitzarà la seua selecció entre aquells que considere de major interès.
  
3. La comissió utilitzarà, com a element de deliberació, els informes d'una entitat externa, contractada a l'efecte per a realitzar una primera avaluació tècnica dels projectes presentats.
  
4. En els casos d'entitats que ja hagen rebut subvencions del programa de cooperació valencià i als efectes d'avaluar la capacitat gestora de l'entitat sol·licitant, la Comissió Executiva podrà incloure entre els seus criteris de valoració la consideració d'un informe tècnic elaborat per la Direcció General de Cooperació al Desenvolupament. Aquest informe reflectirà el grau de compliment per cada entitat de les obligacions dimanants de la recepció de subvencions a projectes en curs, en especial pel que fa a la presentació de la documentació exigida i el compliment de terminis.
  
5. La inclusió del criteri de valoració recollit en l'apartat anterior el realitzarà sense perjudici del control la Direcció General de Cooperació al Desenvolupament, de l'estricte compliment dels requisits recollits en l'apartat h i l'apartat i de l'article 5 del Decret 201/1997, d'1 de juliol, del Govern Valencià (DOGV núm. 3036).
  
6. A fi d'aconseguir una major redistribució de les ajudes entre les ONGD valencianes i una major concentració dels esforços de cada una d'elles en un menor nombre de projectes a gestionar, es limitarà a dos el nombre de projectes subvencionats per aquesta convocatòria i per a cada entitat sol·licitant.
  
Article 8. Termini de presentació de les sol·licituds i nombre màxim de projectes a presentar.
  
El termini de presentació de sol·licituds serà de 30 dies hàbils a comptar des de l'endemà al de la publicació de la present Resolució en el Diari Oficial de la Generalitat Valenciana. En el cas que l'últim dia del termini fora inhàbil, el termini s'entendrà prorrogat al primer dia hàbil següent, conforme al que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El lloc de presentació de les sol·licituds serà preferentment la Direcció General de Cooperació al Desenvolupament, sítia al carrer Juristes, 10 (València 46868) i, alternativament, qualsevol dels llocs que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Cada entitat podrà presentar un màxim de tres projectes per a aquesta convocatòria.
  
Aquesta limitació regirà tant per a projectes presentats per entitats de forma individual com en el cas d'agrupacions d'entitats. Article 9. Percentatge de cofinançament i quantia de les subvencions.
  
La participació financera de la Generalitat Valenciana en els projectes serà, com a màxim, del 80% del cost total del projecte.
  
El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte que apareix en el formulari d'identificació original o, si és procedent, reformulat. Si després de l'efectiva execució del projecte el cost total real resultara ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga inalterat.
  
1. Els projectes que hagen superat l'avaluació tècnica, podran ser subvencionats pel 100% de l'import sol·licitat, concedint-se les ajudes per ordre de puntuació de major a menor fins a l'esgotament dels fons previstos en aquesta convocatòria.
  
2. Quant a les entitats subvencionades, la concessió de les ajudes no podrà superar en el seu conjunt el 8% del total dels fons previstos per a la present convocatòria.
  
Article 9. Formulari de sol·licitud i documents que han d'acompanyar-ho
  
1. Per a tenir accés a les ajudes objecte d'aquesta convocatòria serà necessari complimentar, en tots els seus extrems, el formulari d'identificació del projecte que figura com annex I d'aquesta resolució. Aquest formulari haurà de ser presentat en paper en triple versió i en disquet, i haurà de complimentar-se en la seua totalitat. La falta de complimentació d'algun dels apartats del formulari i la seua no esmena, impedirà l'avaluació tècnica del projecte.
  
2. Així mateix, conforme al que estableixen els articles 33 de la Llei 23/1998, de 7 de juliol, de Cooperació Internacional, i 2 del Reial Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenvolupament adscrit a l'Agència Espanyola de Cooperació Internacional, s'haurà de presentar un certificat acreditatiu de la inscripció en l'esmentat registre. Quedaran exemptes d'aquest requisit les entitats que hagueren resultat subvencionades en la convocatòria anterior a aquesta, les quals hauran d'aportar un certificat del secretari amb el vist-i-plau del president de l'entitat, acreditant que aquesta continua inscrita i que no han variat les condicions de la seua inscripció.
  
3. Serà, a més, necessari acompanyar la sol·licitud amb els documents que s'enumeren en l'annex II d'aquesta resolució, i hauran de ser presentats en dos exemplars. La falta de dades en alguna de les carpetes, de la justificació de la dita falta, o la falta de la còpia, impediran l'avaluació tècnica del projecte, si no s'ha procedit a l'esmena dels defectes dins del termini concedit per a això.
  
Article 10. Subvenció de despeses indirectes.
  
Es consideraran despeses indirectes, conforme al que estableix l'article. 6.2 h) del Decret 201/1997, tota despesa administrativa de l'ONGD espanyola i la seua contrapart local, derivada exclusivament i directament de la formulació, seguiment i avaluació de cada u dels projectes, i aquesta subvenció es regularà de la següent manera:
  
a) El percentatge màxim de despeses indirectes es fixa en el 8%
  
b) Pel que fa als interessos generats pel fons del projecte, serà obligatòria la seua reinversió en despeses directes, i quedaran excloses les despeses indirectes d'imputació als citats interessos.
  
c) No es consideren despeses indirectes les següents:
  
(a) Funcionament: electricitat, aigua i comunicacions.
  
(b) Combustible, assegurances i manteniment de vehicles.
  
(c) Lloguer de locals.
  
Article 11. Resolució del procediment
  
1. La Comissió Executiva, d'acord amb el que establix l'article 12, del Decret 201/1997, formularà proposta de resolució de la convocatòria en un termini màxim de dos mesos, comptats a partir de la data de publicació de la corresponent convocatòria en el Diari Oficial de la Generalitat Valenciana.
  
2. El secretari general de la Presidència, resoldrà, per delegació, la concessió de cada una de les subvencions en un termini màxim de cinc mesos des de la publicació de la convocatòria en el DOGV. La resolució de la sol·licitud, que posarà fi a la via administrativa, serà notificada a l'interessat, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener, de modificació de l'anterior, en el termini màxim de cinc mesos des de la data de publicació de la convocatòria en el Diari Oficial de la Generalitat Valenciana. En el cas de venciment del termini màxim establit sense que s'haja dictat i notificat resolució expressa sobre la seua sol·licitud, els interessats que hagueren comparegut podran entendre desestimades les seues pretensions per silenci administratiu, de conformitat amb l'article 44.1 de la Llei de Règim Jurídic de les Administracions Públiques i del Procediment Administratiu Comú.
  
3. La resolució per la qual es concedisquen o deneguen les subvencions, es publicarà en el Diari Oficial de la Generalitat Valenciana.
  
Article 12. Reformulació del projecte.
  
1. En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que ho ajuste a la quantitat finalment subvencionada per la Generalitat Valenciana.
  
2. La contribució financera externa, davall qualsevol de les formes previstes en l'article 7 del Decret 201/1997, d'1 de juliol, del Govern Valencià (DOGV núm. 3036), es podrà ajustar proporcionalment a la reducció de la subvenció. En cap cas aquest ajust podrà implicar un increment del percentatge de cofinançament de la Generalitat Valenciana respecte del qual apareixia en el projecte inicial.
  
3. En cas de no presentar-se la reformulació pressupostària del projecte en el termini dalt indicat, s'entendrà que l'entitat beneficiària renúncia a la subvenció concedida.
  
Article 13. Inici de l'execució i lliurament anticipat de fons
  
1. Una vegada aprovada la subvenció, l'entitat beneficiària haurà de presentar davant de la Direcció General de Cooperació al Desenvolupament, en el termini de 10 dies a partir de la publicació de la resolució de concessió en el Diari Oficial de la Generalitat Valenciana, la fitxa de manteniment de tercers, en la qual constarà el compte bancari en el qual hagen de rebre la transferència. Haurà d'obrir-se un compte independent per a cada projecte subvencionat. La no-presentació en termini de la fitxa de manteniment s'entendrà com a renúncia de l'entitat beneficiària a la subvenció concedida.
  
2. En el mateix termini i amb la mateixa conseqüència, en cas d'incompliment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini previst pel beneficiari en el formulari d'identificació del projecte.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament del 100% de la subvenció concedida.
  
4. L'administració es reserva la facultat de requerir en qualsevol moment garantia real o personal a l'entitat beneficiària si les circumstàncies objectives ho justifiquen.
  
Article 14. Informes semestrals i justificació anual.
  
1. Les entitats hauran de presentar, per cada projecte subvencionat, un informe semestral sobre la seua marxa d'execució.
  
2. Junt amb els informes semestrals segon, quart i sisè, si és procedent, les entitats hauran de presentar la justificació de les despeses realitzades durant l'any corresponent d'execució del projecte. Si aquesta justificació es considera satisfactòria, s'entendrà justificada la despesa corresponent i no serà necessari tornar a justificar-ho en presentar l'informe final, i s'haurà de presentar amb aquest únicament la justificació corresponent a l'últim període semestral o anual d'execució del projecte.
  
Article 15. Finalització del projecte, informe final i justificació de les despeses.
  
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte. El termini per a la presentació de l'informe final i la justificació de les despeses serà de tres mesos a partir de la data de finalització del projecte i tota la documentació haurà de presentar-se en dos exemplars, bé acompanyant l'original i dues còpies per a la seua compulsa o bé acompanyant dues còpies degudament compulsades pel notari o fedatari públic.
  
2. L'informe final del projecte haurà d'anar acompanyat dels documents següents documents:
  
a) informe del soci local sobre les repercussions del projecte
  
b) balanç resum de les activitats subvencionades
  
c) document bancari justificatiu del canvi de divises realitzat, on conste el tipus de canvi practicat
  
d) compte justificatiu de les despeses
  
e) factures que suporten el compte anterior
  
3. Les factures presentades hauran de complir amb els requisits exigits per la legislació del país en què s'hagen adquirit els béns o prestat els serveis, per a o pel beneficiari de la subvenció i, en tot cas, inclouran:
  
a) nom, cognoms, denominació social, domicili i número d'identificació fiscal (si és procedent) de l'expedidor i del destinatari
  
b) descripció de l'operació i contraprestació total
  
c) lloc i data d'emissió
  
4. S'haurà d'expedir i entregar la factura pels pagaments anteriors a la realització de l'operació. En la corresponent factura es farà indicació expressa de tal circumstància.
  
5. Els documents originals justificatius de la despesa hauran de presentar-se davant de la Direcció General de Cooperació al Desenvolupament, als efectes que es procedisca a la comprovació que en ells consta la diligència relativa a la seua afectació, total o parcial, al projecte subvencionat.
  
6. En el cas que la contrapart local no puga desprendre's d'algun document justificatiu de la despesa, haurà de presentar l'informe que motiva aquesta impossibilitat. Serà en aquest cas necessari que s'aporte una fotocòpia del document que haja sigut confrontada per notari o per un funcionari de l'ambaixada o consolat espanyol, el qual deu expressament donar fe que, en l'original del document, s'ha fet constar de mode fefaent que l'esmentada despesa ha sigut subvencionada per la Generalitat Valenciana, totalment o parcialment, en la quantia que s'especifique.
  
7. Si la justificació de la despesa no aconseguira la totalitat de la quantia subvencionada o si es donara la circumstància descrita en l'article 8.2 d'aquesta resolució, l'administració s'iniciarà el corresponent procediment de minoració de la subvenció concedida.
  
Article 16. Modificació del projecte i ampliacions de termini
  
1. Qualsevol modificació del contingut del projecte, tal com ve definit en el formulari d'identificació, que afecte als apartats de pressupost, finançament del projecte i anualitats (fulls 8 i 9) haurà de ser prèviament autoritzada per la Direcció General de Cooperació al Desenvolupament.
  
2. No s'admetran modificacions que suposen un increment de les partides de despeses administratives. Tampoc no s'admetran modificacions que suposen el trasllat de despeses subvencionades d'un exercici pressupostari a un altre, quan la quantia d'aquesta modificació supere, per si sola o acumulada amb altres anteriorment autoritzades, el 10% del total de la subvenció concedida.
  
3. El termini d'execució del projecte i els terminis de presentació de la justificació de despeses d'una anualitat i el de remissió de l'informe final només podran ser ampliats si així ho autoritza la Direcció General de Cooperació al Desenvolupament, prèvia sol·licitud de l'entitat beneficiària, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener de modificació de l'anterior.
  
4. L'entitat beneficiària haurà de presentar la sol·licitud d'ampliació, degudament motivada, amb antelació a la data de venciment del termini, conforme al que disposa l'article 49.3 de la llei citada en el paràgraf anterior. Aquesta antelació serà, en el cas del termini d'execució, d'un mes previ a l'arribada de la data de fi de l'execució aplicant-se el mateix criteri en el cas d'informe final.
  
5. Si 10 dies abans de la data prevista inicialment com de fi de l'execució o de la data límit per a justificar o presentar l'informe final l'administració no haguera denegat expressament la sol·licitud d'ampliació, aquesta s'entendrà autoritzada per silenci positiu.
  
Article 17. Revocació i reintegrament de les subvencions.
  
1. L'administració, si existiren motius fundats per a suposar que el projecte de cooperació està sent incorrectament executat, podrà d'acord amb el que disposa l'article 26 del Decret 201/1997:
  
a) Suspendre provisionalment el desenvolupament de l'acció fins que se supervise l'execució del projecte, a menys que l'entitat referme la devolució dels fons percebuts.
  
b) Revocar, prèvia audiència de l'entitat interessada, la resolució de concessió.
  
2. Igualment, i conforme al que estableix l'article 27 del citat Decret 201/97 l'entitat beneficiària de la subvenció haurà de reintegrar la quantitat rebuda i abonar l'interès de demora des del moment del pagament de la subvenció en els supòsits previstos en l'article 47.9 del Decret Legislatiu de 26 de juny de 1991, del Govern Valencià pel qual es va aprovar el Text Refós de la Llei d'Hisenda Pública de la Generalitat Valenciana.
  
Article 18. Difusió de l'origen de les subvencions.
  
Les entitats que reben aquestes ajudes hauran de donar difusió a l'origen de la subvenció i incorporar de forma visible el logotip de la Cooperació al Desenvolupament de la Generalitat Valenciana en tot material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de la Generalitat Valenciana haurà de figurar amb la mateixa grandària i en les mateixes condicions de visibilitat.
  
Contra la present Resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveu els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment administratiu comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala contenciós administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que estableix els articles 10 i 46 de la Llei 29/1998, de 13 de juliol Reguladora de la Jurisdicció Contenciosa Administrativa. Tot això sense perjuídici que s'utilitze qualsevol altra via que es considere oportuna.
  
DISPOSICIÓ FINAL
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
València, 27 de març de 2002.- El secretari general de la Presidència (Per delegació art. 3, c) Decret 13/1999): Vicente Gomis Cerdán.
  
ANNEX II
  
DOCUMENTACIÓ QUE HA D'ACOMPANYAR AL FORMULARI D'IDENTIFICACIÓ DEL PROJECTE
  
CONVOCATÒRIA DE DESENVOLUPAMENT
  
Notes:
  
- La documentació haurà de presentar-se en tres carpetes, corresponents a cada u dels apartats A, B i C. En cada carpeta constarà la seua denominació (p.ex. carpeta A: certificats).
  
- Les carpetes contindran els documents ordenats d'acord amb el nombre que se'ls atribueix en aquest llistat, nombre que haurà d'assenyalar-se en l'extrem superior dret del document.
  
- Es presentaran en dos exemplars els documents de la carpeta C.
  
- Si l'entitat presenta diversos projectes a qualsevol de les convocatòries només tindrà obligació de presentar aquesta documentació per una sola vegada, fent constar la referència del projecte en què es troben els ja presentats. El certificat número 4 farà esment exprés de tots els projectes presentats.
  
- S'eximeix de la presentació del document 6 a les entitats que amb anterioritat hagen rebut subvencions del Programa de Cooperació de la Generalitat Valenciana en covocatorias de desenvolupament anteriors.
  
CARPETA A: CERTIFICATS
  
1. Agència Espanyola de Cooperació Internacional
  
Document de presentació obligatòria per a ONGD
  
a) Certificat acreditatiu de la inscripció en el Registre d'Organitzacions No Governamentals, adscrit a l'Agència Espanyola de Cooperació Internacional, en què conste la seu que dispose l'ONGD a la Comunitat Valenciana.
  
b) En el cas d'entitats que ja van ser subvencionades en la convocatòria anterior i les condicions d'inscripció de la qual no hagen variat, aportaran el certificat a què es refereix el punt 4 c). En cas d'haver-hi alguna variació, hauran d'aportar el certificat corresponent.
  
2. Certificats acreditatius d'estar al corrent de les obligacions tributàries:
  
a) Certificat acreditatiu d'estar al corrent en el compliment de les obligacions tributàries estatals.
  
b) Certificat acreditatiu d'estar al corrent en el compliment de les obligacions tributàries autonòmiques.
  
3. De l'Institut Nacional de la Seguretat Social:
  
Certificat acreditatiu d'estar al corrent en el compliment de les obligacions amb la Seguretat Social o bé de no tenir donat d'alta cap treballador
  
4. Certificat del secretari, amb el vist-i-plau del president, relatiu a:
  
a) Acord de sol·licitar la subvenció.
  
b) Aprovació de la gestió de l'any anterior pel patronat o assemblea general.
  
c) Declaració que les condicions d'inscripció de l'entitat en el Registre de l'Agència Espanyola de Cooperació Internacional no han variat des que es realitza la mateixa. En cas contrari, hauran d'aportar de nou el certificat corresponent.
  
d) Declaració de posseir una seu oberta a nom de l'entitat a la Comunitat Valenciana.
  
e) Acord pel qual, en cas d'agrupació de diverses entitats per a presentar el projecte, es designa la que actuarà com a representant del grup davant de l'administració
  
f) Compromís d'aportar, mitjançant el cofinançament previst en l'article 7 del Decret 201/1997, d'1 de juliol, del Govern Valencià (DOGV núm. 3036), la diferència entre el cost total del projecte i la subvenció de la Generalitat Valenciana
  
g) Compromís de comunicar a la Direcció General de Cooperació al Desenvolupament tot aquell finançament que reba el projecte, procedent de qualsevol ens públic o privat, especificant la quantia exacta de l'aportació
  
h) Compromís que l'entitat no portarà a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya i igualment el compromís que l'ONGD no realitzarà cap acció que puga resultar contradictòria amb els objectius de la Generalitat Valenciana.
  
i) Certificat en què consten el nombre de socis, tant a la Comunitat Valenciana com a Espanya.
  
j) Compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana
  
k) Declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes a ella imputables
  
CARPETA B: DESCRIPCIÓ DE L'ENTITAT SOL·LICITANT
  
5. Targeta d'identificació fiscal de l'entitat sol·licitant (fotocòpia compulsada per l'administració)
  
6. Diari oficial o qualsevol altre document oficial, aliè a l'entitat, que acredite l'experiència de l'entitat sol·licitant en l'execució de sis projectes de cooperació en països en vies de desenvolupament (fotocòpies compulsades per l'administració)
  
7. Memòria d'activitats de l'entitat sol·licitant. En la memòria constaran:
  
a) activitats realitzades durant l'últim any natural anterior a la convocatòria.
  
b) estat comptable i ingressos de l'exercici 2000, que inclourà un balanç d'operacions i fonts de finançament.
  
c) nom dels directius i membres del patronat o òrgan col·legiat equivalent. Data del seu nomenament i el seu sistema d'elecció.
  
8. Memòria d'activitats conjuntes anteriors de les entitats sol·licitants, en el cas de presentació del projecte per una agrupació.
  
9. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant de l'administració per a aquests temes.
  
CARPETA C: DESCRIPCIÓ DEL PROJECTE
  
10. Descripció del projecte.
  
11. Memòria econòmica del projecte, conforme al que estableix els articles 6, 7 i 8, del Decret 201/1997, d'1 de juliol, del Govern Valencià (DOGV núm. 3036). Aquesta memòria haurà d'adaptar-se als conceptes de despeses contingudes en el formulari d'identificació del projecte i descrits a l'article 4t de la Resolució de 26 de maig de 1997, de la SECIPI, sobre justificació i control de la despesa.
  
a) Pressupost detallat al màxim.
  
b) Costos en moneda local i en euros, així com indicació de la moneda intermèdia.
  
c) La memòria comprendrà un pla de finançament.
  
12. Relació del personal laboral i voluntari de l'entitat sol·licitant que participarà en l'execució del projecte i dades identificadores de dit personal: nom, DNI (o equivalent del país en vies de desenvolupament) i lloc o funció en l'organització. Idèntica relació respecte del personal de la contrapart local.
  
13. Descripció de la contrapart local: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció. Aportació d'estatuts de la contrapart.
  
14. Factures proforma que es basen els costos descrits en la memòria. Cada una de les factures apareixerà alhora subnumerada, d'acord amb una relació de les mateixes que les acompanyarà. En cas d'impossibilitat de presentació de factures proforma, d'acord amb l'article 5.9, es presentarà l'informe justificatiu d'aquesta impossibilitat.
  
15. Informe i documentació justificativa de la quantia de les despeses indirectes que s'imputen al projecte.
  
16. Documentació acreditativa del valor de les contribucions en espècie del soci local.
  
a) Certificat del registre o autoritat competent que certifique el valor real de les espècies.
  
b) Si es tracta de mà d'obra, han d'aportar els salaris mitjans de la classificació laboral que es tracte.
  
17. Documentació acreditativa de la titularitat i règim de propietat dels immobles vinculats al projecte.
  
(Només si n'hi haguera)
  
a) Certificat del registre o autoritat competent en la qual conste el valor de l'immoble o solar edificable aportat.
  
b) Certificat del registre o autoritat competent que acredite la propietat.
  
c) Compromís per part de l'entitat de la cessió dels immobles vinculats al projecte, bé als beneficiaris, bé a la contrapart local (segons procedisca).